Հինգերորդ եւ վերջինը՝ նպաստել Հայաստանի պետականութեան զօրացման: Մեզի համար շատ կարեւոր է իբրեւ կուսակցութիւն, իբրեւ Արեւմտեան Ամերիկա եւ իբրեւ Քալիֆորնիա, որ Հայաստանը հզօր պետութիւն ըլլայ, դառնայ հիմնաքարը եւ ենթահողը մեր ազգապահպանման, մեր ժողովուրդի ապագայի բարօրութեան: Եթէ ունինք պետութիւն մը, որ հզօր չէ, ապա աշխարհացրիւ հայութեան վերապրումը վտանգուած է, մանաւանդ որ այն հազուագիւտ ժողովուրդներէն ենք, որոնք իրենց կենսագրութեան մէջ ունին ցեղասպանութեան զոհ եղած ըլլալու փաստը… Մենք ունեցած ենք այդ սեւ էջը մեր կենսագրութեան մէջ, եւ այդ իմաստով, պարտինք առաւել հզօրացնել մեր հայրենիքը՝ իբրեւ երաշխաւոր մեր ազգային գոյութեան: